L'Eliana presenta les activitats del Mes de la Dona 2018
23 de febrer de 2018

La Regidoria d'Igualtat de l'Ajuntament de l'Eliana, va presentar ahir el programa d'activitats que es faran durant el pròxim mes de març amb motiu del Dia Internacional de la Dona que se celebrarà el dia 8 del mateix mes.

Amb el lema "Farem visible, alló invisible", la Regidoria encapçalada per Isabel Montaner, ha desenvolupat un pla inclusiu i participatiu que contribuïsca a la convivència i a la conscienciació de la ciutadania a prop de les polítiques d'igualtat que es desenvolupen en el marc del "Mes de la Dóna" a l'Eliana i que s'inaugurarà el 2 de març amb la presentació del llibre "Terra, mar i aire" de Patricia Campos.

La principal novetat d'aquesta edició, serà la incorporació a les activitats de la "I Trobada d'Artistes Urbans", que tindrà lloc els dies 3 i 4 de març i que el seu objectiu serà potenciar i sensibilitzar a la ciutadania en relació a la igualtat entre homes i dones i la superació de rols i estereotips de gènere. L'activitat es realitzarà en el túnel de l'estació de metro de l'Eliana. A més els dies 9, 21 i 22 de març en la sala de conferències Pep Torrent es faran diverses taules redones, així com contacontes especials pel Dia de la Dona el 22 de març en la Biblioteca Municipal.

Un any més l'Ajuntament de l'Eliana desitja unes Falles lliures de masclisme com afirma l'edil d'Igualtat, “hem fet un programa que és transversal, que implica a les festes i sobretot a les falles, a la gent jove, adulta o als esportistes, sempre visibilitzant a la dona”. Per açò, es durà a terme una campanya de conscienciació al costat de les quatre comissions falleres del municipi, per a evitar conductes discriminatòries cap a les dones amb el lema "Falles lliures de masclisme".